Samsung vil vise annoncer på dit dyre intelligente køleskab

Forestil dig, at går hen mod køleskabet for at hente mælken – og bliver mødt af en reklame. Det er snart virkelighed for ejere af Samsungs Family Hub-køleskabe, hvor priserne starter omkring 20.000 kroner og topper på over 37.000 kroner. En ny softwareopdatering ruller ud i disse uger, og den gør annoncer til en fast del af oplevelsen.

Ifølge Samsung skal reklamerne vises på køleskabets 21,5- eller 32-tommers touchskærm, når det står i dvaletilstand. Her dukker et nyt “widget-felt” op nederst på skærmen med nyheder, vejr – og udvalgte annoncer, som skifter hvert tiende sekund.

“Vi introducerer en ny widget, der viser nyttig dag-til-dag-information såsom nyheder, kalender og vejrudsigter – sammen med udvalgte reklamer,” oplyser Samsung i en erklæring.

Virksomheden understreger, at der kun er tale om kontekstuelle annoncer – altså ikke målrettet reklame baseret på brugerdata. Men mange brugere på sociale medier kalder beslutningen for “grådig” og “respektløs”, fordi køleskabene i forvejen koster en del.

Kan man slippe for reklamerne?

Ja – men det koster. Samsung fortæller, at man kan slå reklamerne fra ved at vælge en “Art”- eller “Album”-visning i indstillingerne. Problemet er, at man så samtidig mister de funktioner, der ellers følger med den nye software, som fx kalenderintegration og forbedret genkendelse af madvarer via køleskabets indbyggede kamera.

Nogle brugere overvejer at undlade at installere opdateringen helt – men så mister man også andre forbedringer som den nye brugerflade.

Samsung vil vise annoncer på dit dyre intelligente køleskab